b'\n_START_ARTICLE_\nViljo Salminen\n_START_PARAGRAPH_\nViljo Frithiof Salminen (11. elokuuta 1905 Askola \xe2\x80\x93 8. lokakuuta 1991 Lahti) oli Suomen ilmavoimien lent\xc3\xa4j\xc3\xa4 ja Mannerheim-ristin ritari._NEWLINE_Viljo Salminen oli ylennetty lentomestariksi 16. toukokuuta 1931. H\xc3\xa4n osallistui talvi- ja jatkosotaan pommitus- ja tiedustelulent\xc3\xa4j\xc3\xa4n\xc3\xa4. H\xc3\xa4nelle esitettiin jo jatkosodan alussa toisen luokan Mannerheim-risti\xc3\xa4, l\xc3\xa4hinn\xc3\xa4 talvisodan ansioista, mutta sotamarsalkka Mannerheim ei 18. elokuuta 1941 hyv\xc3\xa4ksynyt esityst\xc3\xa4 vaan my\xc3\xb6nsi Salmiselle 3. luokan Vapaudenristin. Ilmavoimienkomentajan uusintaesityksesta lentomestari Salminen nimitettiin 5. marraskuuta 1941 Mannerheim-ristin ritariksi numero 33. H\xc3\xa4nen sotalentojensa m\xc3\xa4\xc3\xa4r\xc3\xa4 oli tuolloin 105, joista 49 talvisodassa._NEWLINE_Salminen suoritti p\xc3\xa4\xc3\xa4majan kaukotiedustelu- ja valokuvauslentoja Bristol Blenheim BL-106:lla (Kaarina) ja Dornier Do 17 DN-64:ll\xc3\xa4 (Pata\xc3\xa4ss\xc3\xa4). H\xc3\xa4nen p\xc3\xa4\xc3\xa4asiallinen sijoitusyksikk\xc3\xb6ns\xc3\xa4 oli Lentolaivue 44. H\xc3\xa4n lensi talvisodassa 49 sotalentoa; jatkosodan p\xc3\xa4\xc3\xa4tytty\xc3\xa4 lentoja oli 197. Vuosina 1944\xe2\x80\x931945 h\xc3\xa4n palveli Pommituslentolaivue 41:ss\xc3\xa4 ohjaaja-aliupseerina._NEWLINE_Siviiliammatiltaan Salminen oli autonkuljettaja. H\xc3\xa4n ty\xc3\xb6skenteli hankintamiehen\xc3\xa4 ja autonkuljettajana Asko Oy:ss\xc3\xa4 1945\xe2\x80\x931969. H\xc3\xa4net on haudattu Lahteen, Levon hautausmaan ritarilehtoon.'